*Projekts*

**Informatīvais ziņojums**

**Par Ministru kabineta 2015. gada 11. augusta sēdes protokola Nr.38 38.§ 2.punktā**

**dotā uzdevuma izpildi**

Ar Ministru kabineta 2015. gada 11. augusta sēdes protokola Nr.38 38.§ 2.punktu Valsts kancelejai tika dots uzdevums - *izstrādāt un iesniegt Ministru kabinetā Latvijas pārstāvju izvirzīšanas kārtību dalībai Eiropas Ekonomikas un sociālo lietu komitejā* (turpmāk – EESLK) nākamajam periodam (pēc 2020. gada 20. septembra) (Nr. 2015-UZD-2308). Izvērtējot līdzšinējo praksi Latvijas pārstāvju izvirzīšanā dalībai EESLK, kā arī izvērtējot uzdevumu pēc būtības, tika izstrādāts tāds izvirzīšanas kārtības piedāvājums, kas neparedz radīt jaunu administratīvo regulējumu vai institucionālos veidojumus, uzticot pašām nevalstiskajām organizācijām veikt pretendentu atlasi saskaņā ar izvirzītajiem kritērijiem, bet apstiprināšanu nodrošināt, izmantojot esošas sabiedrības līdzdalības mehānismus - Nacionālās trīspusējās sadarbības padomi (turpmāk – NTSP) un Nevalstisko organizāciju un Ministru kabineta sadarbības memoranda īstenošanas padomi (turpmāk – Memoranda padome).

Esošās situācijas apraksts

EESLK ir Eiropas Savienības (turpmāk – ES) institucionāla konsultatīva iestāde, kas nodrošina organizētas pilsoniskās sabiedrības dažādu ekonomisko un sociālo aprindu pārstāvību, konsultējot nozīmīgākās ES iestādes - Eiropas Komisiju, Padomi un Eiropas Parlamentu, sniedzot atzinumus par ierosinātajiem ES tiesību aktiem, izstrādājot pašiniciatīvas atzinumus par tematiem, kurus uzskata par svarīgiem iedzīvotāju interesēs.

EESLK konsultatīvā funkcija dod iespēju tās locekļiem un līdz ar to arī viņu pārstāvētajām organizācijām piedalīties ES lēmumu pieņemšanas procesā. Dažādu, dažkārt diametrāli pretēju viedokļu apspriešanā un locekļu dialogā iesaistīti ne vien parastie sociālie partneri, t.i., darba devēji (I grupa) un darba ņēmēji (II grupa), bet arī visas citas pārstāvētās sociāli profesionālās intereses (III grupa). Šāda pieredze, dialogi un kopēja viedokļa meklējumi uzlabo ES lēmumu pieņemšanas procesa kvalitāti un vairo uzticību tam, padarot minēto procesu Eiropas pilsoņiem saprotamāku un pieņemamāku, kā arī palielinot tā pārredzamību, kas ir neatņemami demokrātijai.

Eiropas institucionālajā sistēmā EESLK ir īpašs uzdevums: tā ir galvenais forums, kurā ir pārstāvēti un apspriesti ES organizētās pilsoniskās sabiedrības viedokļi, un labākais starpnieks organizētas pilsoniskās sabiedrības un Eiropas Savienības iestāžu attiecībās. Būdama vienlaikus forums un atzinumu izstrādes vieta, EESLK veicina demokrātiskāku viedokļu izpausmi ES veidošanā, kā arī ES attiecībās ar trešo valstu ekonomiskajām un sociālajām aprindām.

Saskaņā ar Līguma par Eiropas Savienības darbību (turpmāk – LESD) 302. panta 1. punktu EESLK locekļus ieceļ uz pieciem gadiem. Es Padome (turpmāk – Padome) apstiprina locekļu sarakstu, kuru izstrādā saskaņā ar visu dalībvalstu priekšlikumiem.

EESLK locekļi ir visdažādāko saimniecisko, sociālo un kultūras interešu pārstāvji attiecīgajās dalībvalstīs. Viņi darbojas kādā no **trijām grupām** - darba devēju, darba ņēmēju vai dažādu interešu grupā:

* Darba devēju grupā ir 117 locekļi - uzņēmēji un uzņēmēju asociāciju pārstāvji, tajā skaitā gan ražotāji, gan tirgotāji, gan pakalpojumu sniedzēji, gan lauksaimniecības sektora pārstāvji no 28 ES dalībvalstīm.
* Darbinieku (darba ņēmēju) grupā ir 124 nacionālo arodbiedrību, konfederāciju un federāciju pārstāvji no vairāk kā 80 darba ņēmēju grupām. Lielākā daļa no tām ietilpst Eiropas arodbiedrību konfederācijā vai kādā no tās sektorālajām federācijām.
* Dažādu interešu grupā(dēvēta arī parcitu ekonomisko un sociālo interešu pārstāvju grupu**)** ir 112 citi pilsoniskās sabiedrības pārstāvji un ieinteresētās personas no ekonomikas, pilsoniskajām, profesionālajām un kultūras aprindām, nodrošinot, ka EESLK ir dinamisks spēks, kurā pārstāvētas visdažādākās intereses.

EESLK locekļi veido tiltu, kas ES vieno ar pilsoniskās sabiedrības organizācijām dalībvalstīs. EESLK ir **sešas specializētās nodaļas:**

1. Ekonomiskās un monetārās savienības, ekonomiskās un sociālās kohēzijas specializētā nodaļa (ECO);
2. Vienotā tirgus, ražošanas un patēriņa specializētā nodaļa (INT);
3. Lauksaimniecības, lauku attīstības un vides specializētā nodaļa (NAT);
4. Ārējo attiecību specializētā nodaļa (REX);
5. Nodarbinātības, sociālo lietu un pilsoniskuma specializētā nodaļa (SOC);
6. Transporta, enerģētikas, infrastruktūras un informācijas sabiedrības specializētā nodaļa (TEN).

EESLK atrodas Briselē, Beļģijā, taču tās locekļi Briselē neuzturas visu laiku. Vairums no viņiem turpina savu darbu dalībvalstīs un saglabā saikni ar savas valsts iedzīvotājiem. EESLK sanāk uz 9 plenārsesijām gadā. Visas 6 specializētās nodaļas rīko sanāksmes vidēji vienu reizi mēnesī. Lai arī LESD 301. panta pirmā daļa paredz, ka EESLK locekļu skaits nav lielāks par 350, šobrīd EESLK darbojas 353 locekļi no 28 ES dalībvalstīm.

Saskaņā ar LESD 36. protokola „Par pārejas noteikumiem” 7. pantu Latvijai ir **septiņas vietas** EESLK. Latvijā EESLK kandidātus apstiprina ar Ministru kabineta rīkojumu. Saskaņā ar Ministru kabineta 2015. gada 13. augusta rīkojumu Nr.432 „Par Latvijas Republikas kandidatūrām dalībai Eiropas Ekonomikas un sociālo lietu komitejā” pašlaik EESLK no Latvijas darbojas septiņi locekļi, kas ir sadalīti grupās saskaņā ar sarakstu zemāk:

|  |  |  |
| --- | --- | --- |
| **Grupa** | **Pārstāvis** | **Organizācija** |
| Darba devēju pārstāvji | [Vitālijs Gavrilovs](http://eescmembers.eesc.europa.eu/eescmembers.aspx?critId=2018595)  | [Latvijas darba devēju konfederācija](http://www.lddk.lv/%22%20%5Ct%20%22_blank) |
|  | Gundars Strautmanis | [Latvijas darba devēju konfederācija](http://www.lddk.lv/) |
| Darbinieku pārstāvji | [Pēteris Krīgers](http://eescmembers.eesc.europa.eu/eescmembers.aspx?critId=2016265)  | [Latvijas Brīvo arodbiedrību savienība](http://www.lbas.lv/) |
|  | Ariadna Ābeltiņa | [Latvijas Brīvo arodbiedrību savienība](http://www.lbas.lv/)  |
| Citu ekonomisko un sociālo interešu kategoriju pārstāvji | [Gunta Anča](http://eescmembers.eesc.europa.eu/eescmembers.aspx?critId=2016266) | [Latvijas cilvēku ar īpašām vajadzībām sadarbības organizācija "Sustento"](http://www.sustento.lv/) |
|  | Baiba Miltoviča | Latvijas Patērētāju interešu aizstāvības asociācija |
|  | Gustavs Norkārklis | [Lauksaimnieku organizāciju sadarbības padome](http://www.losp.lv/) |

Šāda proporcija starp darba devēju, darbinieku un citu interešu kategoriju pārstāvju grupām uzskatāma par optimālu, jo nodrošina sabalansētu Latvijas interešu paušanu.

Latvijas EESLK deleģēto locekļu pilnvaras beigsies 2020. gada 20. septembrī, līdz ar to ir nepieciešams nodrošināt savlaicīgu Latvijas pārstāvju izvirzīšanu un apstiprināšanu dalībai EESLK nākamajam periodam.

Piedāvātais risinājums Latvijas pārstāvju izvirzīšanas kārtībai dalībai EESLK

Pašlaik Latvijā veiksmīgi darbojas vairāki organizētās pilsoniskās sabiedrības pārstāvības jeb sabiedrības līdzdalības mehānismi. Sadarbībai ar Ministru kabinetu ir institucionalizēti divi šādi mehānismi: **NTSP un Memoranda padome**, kas nodrošina iespēju sabiedriskajām organizācijām paust savu viedokli un piedalīties lēmumu pieņemšanas procesā. Tāpat, pastāv skaidri definētie kritēriji pretendentu atlasei dalībai EESLK.

Lai maksimāli efektīvi izmantotu izveidoto sabiedrības līdzdalības mehānismus, piedāvājam turpmāk pretendentu atlasi dalībai EESLK organizēt, izmantojot NTSP un Memoranda padomes platformas.

|  |  |  |
| --- | --- | --- |
| **Grupa** | **Pārstāvju skaits** | **Pretendentu atlasi dalībai EESLK nodrošina** |
| Darba devēju pārstāvji | 2 | NTSP |
| Darbinieku pārstāvji | 2 |
| Citu ekonomisko un sociālo interešu kategoriju pārstāvji | 3 | Memoranda padome |

Pēc **NTSP un Memoranda padomes sekretariātu aicinājuma,** šo padomju sastāvā esošās organizācijas ([Latvijas darba devēju konfederācija](http://www.lddk.lv/), [Latvijas Brīvo arodbiedrību savienība](http://www.lbas.lv/), nodibinājums "Invalīdu un viņu draugu apvienība "APEIRONS"", biedrība "Latvijas Jauno zinātnieku apvienība", biedrības "Eiropas Latviešu apvienība", biedrība "Latvijas Lauku forums", nodibinājums "Pasaules dabas fonds", biedrība "Rīgas aktīvo senioru atlase", biedrība "Latvijas Pilsoniskā alianse", biedrība "Izglītības iniciatīvu centrs") **nodrošina pretendentu atlasi dalībai EESLK**.

Atlase tiek veikta **atklātā konkursa** veidā, kas nozīmē, ka atlasītajiem pārstāvjiem **nav obligāti jābūt šo organizāciju biedriem**, bet tiem **jāatbilst izvirzītajiem kritērijiem** un jābūt deleģētiem nodrošināt pārstāvēto organizāciju interešu aizstāvību attiecīgajās EESLK grupās (darba devēju, darba ņēmēju vai dažādu interešu grupā).

Par **atlases procesa praktisko organizāciju un atklātību atbild pašas NTSP un Memoranda padomes organizācijas**. NTSP un Memoranda padomes **sekretariāti** nepieciešamības gadījumā **var iesaistīties atlases procesa tehniskajā nodrošināšanā**, t.sk. izplatot informāciju par konkursu Ministru kabineta mājas lapā un sociālajos medijos.

Pašas organizācijas arī seko tam, lai katrs viņu izvirzītais pretendents atbilstu izvirzītajiem **kritērijiem**:

* 1. tam ir vismaz 18 gadu;
	2. tas atbilst EESLK Procesuālo noteikumu (ES Oficiālais Vēstnesis, 09.12.2010., L324) 70. panta 3. punktam (*EESLK locekļa funkcijas nav savienojamas ar valdības, valsts parlamenta, kādas ES iestādes, Reģionu komitejas vai Eiropas Investīciju bankas direktoru padomes locekļa funkcijām, kā arī ar aktīvā darbā iesaistīta ES ierēdņa vai darbinieka amatu*)[[1]](#footnote-1);
	3. teicamas valsts valodas un labas angļu, franču vai vācu valodas zināšanas;
	4. darba pieredze ar ES jautājumiem;
	5. darba pieredze vienā vai vairākās EESLK kompetences jomās (*atbilstoši EESLK sešu specializēto nodaļu tematikai*);
	6. pieredze sabiedrības līdzdalības jautājumos, t.sk. zināšanas par nevalstiskā sektora darbību un galvenajiem attīstības plānošanas dokumentiem, kas skar pilsonisko sabiedrību un sabiedrības līdzdalību;
	7. zināšanas par pilsoniskās sabiedrības attīstības, interešu aizstāvības un sabiedrības integrācijas jautājumiem;
	8. skaidrs redzējums par sagaidāmo darbu EESLK.

Izvirzītās kandidatūras tiek apstiprinātas kārtējās NTSP un Memoranda padomes sēdēs. Latvijas kandidātu saraksts ar rīkojumu tiek apstiprināts Ministru kabinetā. Ārlietu ministrija paziņo Padomes ģenerālsekretāram par Latvijas Republikas izvirzītajām kandidatūrām dalībai EESLK.

Nevalstisko organizāciju un Ministru kabineta sadarbības memoranda īstenošanas padomes 2017.gada 24.maija lēmuma par Nevalstisko organizāciju un Ministru kabineta sadarbības memoranda īstenošanas padomes deleģētu pārstāvju izvirzīšanas kārtību (t.sk. kritērijiem) dalībai dažādos sadarbības un uzraudzības mehānismos III. nodaļa nosaka, ka citi pārstāvji sadarbības, līdzdalības un uzraudzības mehānismos vai grupās, kas veicina memoranda mērķa sasniegšanu un atbilst padomes kompetencēm, tiek ievēlēti saskaņā ar atsevišķu memoranda padomes akceptētu kārtību katram konkrētajam gadījumam. Piedāvājums kārtībai pievienots šī ziņojuma pielikumā.

**Izvirzīšanas plāns**

|  |  |  |  |
| --- | --- | --- | --- |
|  | **Darbība**  | **Termiņš** | **Atbildīgais** |
| 1. | NTSP un Memoranda padomes sekretariāti nosūta dalīborganizācijām aicinājumu uzsākt procesu kandidatūru atlasei dalībai EESLK | 2019. gada 30. jūnijs | VK |
| 2. | NTSP un Memoranda padomes dalīborganizācijas veic pretendentu atlasi un paziņo par to NTSP un Memoranda padomes sekretariātiem  | 2019. gada 30. septembris | NTSP un Memoranda padomes dalīborganizācijas |
| 3. | Izvirzīto kandidatūru apstiprināšana kārtējās NTSP un Memoranda padomes sēdēs | 2019. gada 31. oktobris  | VK |
| 4. | Rīkojuma par Latvijas Republikas kandidatūrām dalībai EESLK sagatavošana un apstiprināšana Ministru kabinetā  | 2019. gada 30. novembris  | VK |
| 5. | Paziņošana Padomes ģenerālsekretāram par Latvijas Republikas izvirzītajām kandidatūrām dalībai EESLK | 2019. gada 31. decembris | ĀM |

Izstrādātais plāns pieļauj iespēju nelielai laika grafika nobīdei.

Šādā veidā kandidātu atlases process tiek organizēts ik pa pieciem gadiem.

Ar šīs kārtības apstiprināšanu tiek izpildīts Ministru kabineta 2015. gada 11. augusta sēdes protokola Nr.38 38.§ 2.punktā dotais uzdevums (Nr. 2015-UZD-2308).

Valsts kancelejas direktors J.Citskovskis

Blaske 67082909

Marina.Blaske@mk.gov.lv

*Pielikums*

**Nevalstisko organizāciju un Ministru kabineta sadarbības memoranda īstenošanas padomes deleģētu pārstāvju izvirzīšanas kārtība darbam Ekonomikas un sociālo lietu komitejā**

1. Memoranda padomes pārstāvjus dalībai Eiropas Ekonomikas un sociālo lietu komitejā (EESLK) izvēlas atklātā konkursā.
2. Kopā izvēlas trīs pārstāvjus.
3. Atklāto konkursu organizē Memoranda padomes organizācijas pēc Memoranda padomes sekretariāta aicinājuma.
4. Pārstāvjus izvēlas uz noteiktu termiņu – pieci gadi.
5. Pārstāvjiem par savu darbu jāsniedz pārskats Memoranda padomei klātienē vai rakstiski vismaz vienu reizi sešos mēnešos vai atbilstoši Memoranda padomes izteiktajam lūgumam nākamajā Memoranda padomes sēdē, kā arī noslēdzot darbību kā Memoranda padomes deleģētam pārstāvim.
6. Katra pārstāvja pilnvaras var tikt pārtrauktas, ja to rakstiski lūdz viņu izvirzījusī NVO, pats pārstāvis vai Memoranda padome lemj par pārstāvja atsaukšanu. Ja pārstāvim tiek pārtrauktas pilnvaras, vispirms tiek aicināts nākamais lielāko balsu skaitu saņēmušais kandidāts, kura piekrišanas gadījumā Memoranda padomē tiek pieņemts lēmums par turpmāko pārstāvi uz atlikušo sākotnējo pilnvaru termiņu. Gadījumā, ja otrs lielāko balsu skaitu saņēmušais kandidāts atsakās ieņemt pārstāvja vietu, tiek rīkots jauns konkurss. Nepieciešamības gadījumā līdz jauna kandidāta apstiprināšanai, Memoranda padome var lemt par vietas izpildītāju attiecīgo pienākumu veikšanai.
7. Katra NVO ir tiesīga izvirzīt neierobežotu skaitu kandidātu. NVO ir jāatbilst visiem šiem kritērijiem:
	1. NVO ir biedrība vai nodibinājums, kas reģistrēts Latvijas Republikā vismaz trīs gadus pirms konkursa izsludināšanas;
	2. NVO ir parakstījusi Nevalstisko organizāciju un Ministru kabineta sadarbības memorandu;
	3. iesniedzējs nav pasludināts par maksātnespējīgu, neatrodas likvidācijas stadijā un tā saimnieciskā darbība nav apturēta vai pārtraukta;
	4. NVO darbojas plašākas sabiedrības interešu aizstāvības jomā; NVO interešu aizstāvība ir pamatdarbības joma vai tās viens no uzdevumiem;
	5. NVO pēdējos 12 mēnešos bijusi sadarbība ar valsts pārvaldes institūcijām;
	6. NVO administratīvās spējas ļauj nodrošināt informācijas izplatīšanu un citu nozares NVO iesaisti, kā arī atgriezeniskās saiknes nodrošināšanu.
8. NVO var izvirzīt tādu fizisko personu (turpmāk – kandidāts), kura atbilst šādiem kritērijiem:
	1. tai ir vismaz 18 gadu;
	2. tā atbilst EESLK Procesuālo noteikumu (ES Oficiālais Vēstnesis, 09.12.2010., L324) 70. panta 3. punktam (*EESLK locekļa funkcijas nav savienojamas ar valdības, valsts parlamenta, kādas ES iestādes, Reģionu komitejas vai Eiropas Investīciju bankas direktoru padomes locekļa funkcijām, kā arī ar aktīvā darbā iesaistīta ES ierēdņa vai darbinieka amatu*)[[2]](#footnote-2);
	3. teicamas valsts valodas un labas angļu, franču vai vācu valodas zināšanas;
	4. darba pieredze ar ES jautājumiem;
	5. darba pieredze vienā vai vairākās EESLK kompetences jomās (*atbilstoši EESLK sešu specializēto nodaļu tematikai*);
	6. pieredze sabiedrības līdzdalības jautājumos, t.sk. zināšanas par nevalstiskā sektora darbību un galvenajiem attīstības plānošanas dokumentiem, kas skar pilsonisko sabiedrību un sabiedrības līdzdalību;
	7. zināšanas par pilsoniskās sabiedrības attīstības, interešu aizstāvības un sabiedrības integrācijas jautājumiem;
	8. skaidrs redzējums par sagaidāmo darbu EESLK.
9. Konkursu izsludina, publicējot paziņojumu Ministru kabineta tīmekļa vietnes sadaļā "Sabiedrības līdzdalība", nosūtot paziņojumu Nevalstisko organizāciju un Ministru kabineta sadarbības memorandu parakstījušām NVO, kā arī izplatot paziņojumu par konkursu citos sabiedrības informēšanas kanālos (piem., sociālajos tīklos).
10. Paziņojumā norādītais pieteikšanās termiņš nedrīkst būt īsāks par trīs nedēļām no konkursa izsludināšanas dienas.
11. Izvirzot kandidātu, NVO sagatavo un iesniedz pieteikumu brīvā formātā, iekļaujot šādu informāciju:
	1. biedrības vai nodibinājuma nosaukums, reģistrācijas numurs, juridiskā adrese un e-pasta adrese, kā arī kandidāta vārds, uzvārds, personas kods, dzīvesvietas adrese, kontakttālrunis un e-pasta adrese;
	2. biedrības vai nodibinājuma darbības un pieredzes līdzdalībā valsts pārvaldē un sadarbības veicināšanā ar NVO, administratīvās kapacitātes apraksts, un kandidāta līdzšinējā pieredze interešu aizstāvībā un līdzdalībā valsts pārvaldē, kā arī zināšanās par pilsoniskās sabiedrības attīstības, ES jautājumiem un EESLK kompetences jomām;
	3. apraksts brīvā formā ar pārstāvja redzējumu par sagaidāmo darbu EESLK, t.sk. nevalstiskā sektora viedokļa apkopošanu un atgriezeniskās saiknes nodrošināšanu.
	4. pieteikumam pievieno kandidāta dzīvesgājumu (curriculum vitae).
12. Memoranda padome ar vienkāršu balsu vairākumu ievel trīs NVO pārstāvjus darbam EESLK, kā arī nākamo lielāko balsu skaitu saņēmušo kandidātu, kas var ieņemt izvēlētā pārstāvja vietu, ja tā pārstāvja pilnvaras tiek pārtrauktas.
1. <https://eur-lex.europa.eu/legal-content/LV/TXT/?uri=uriserv:OJ.L_.2010.324.01.0052.01.LAV&toc=OJ:L:2010:324:TOC> [↑](#footnote-ref-1)
2. <https://eur-lex.europa.eu/legal-content/LV/TXT/?uri=uriserv:OJ.L_.2010.324.01.0052.01.LAV&toc=OJ:L:2010:324:TOC> [↑](#footnote-ref-2)